আইএনএস বিশাল
আইএনএস বিশাল হল ভারতীয় নৌবাহিনীর একটি পরিকল্পনাধীন বিমানবাহী রণতরী, যেটি কোচিন শিপইয়ার্ড লিমিটেড দ্বারা নির্মিত হবে। এটি আইএনএস বিক্রান্তের (আইএসি-১) পরে ভারতে নির্মিত দ্বিতীয় বিমানবাহী রণতরী হতে চলেছে। দ্বিতীয় বাহক শ্রেণির প্রস্তাবিত নকশাটি একটি নতুন নকশা হবে, যার মধ্যে নতুন জাহাজের আকার বৃদ্ধি ও স্থানচ্যুতি সহ বিক্রান্তের নকশার থেকে উল্লেখযোগ্য পরিবর্তনগুলি করা হবে। বিমানবাহী রণতরীতে একটি ইলেক্ট্রোম্যাগনেটিক এয়ারক্রাফ্ট লঞ্চ সিস্টেম (ইএমএএলএস) ক্যাটোবার ব্যবস্থা স্থাপনের বিষয়টি বিবেচনাধীন রয়েছে।